Engelse span kodes in om Proteas te klop | Netwerk24
02 Desember 2020 08:28
Engeland "eksperimenteer" met 'n sisteem van gekodeerde inligting wat die span se analis, Nathan Leamon, gedurende spel aan die toeriste se kaptein, Eoin Morgan, kommunikeer.
Die Engelse beskryf dit as 'n "regstreekse inligtingsbron", berig BBCSport. Engeland het die Proteas Dinsdagaand in Kaapstad met 9 paaltjies afgeransel om die T20-reeks met 3-0 te wen.
"Dit help 'n bietjie, voorstelle en watter tweestryde aan die gang is," sê die paaltjiewagter-kolwer en die span se onderkaptein, Jos Buttler.
Die inligting is vanaf die kleedkamer in die vorm van 'n letter en 'n nommer gekommunikeer, byvoorbeeld "C3".
"Eoin en Nathan werk noukeurig saam aan analise. Ons eksperimenteer net so bietjie op die oomblik," sê Buttler, wat 'n onoorwonne 67 aangeteken het. Hy het saam met Dawid Malan (99 nie uit nie) gedy terwyl Engeland die wenteiken van 192 vir die verlies van slegs een paaltjie en 14 balle oor behaal het.
"Eoin is een van die beste kapteins in die wêreld, 'n fantastiese, instinktiewe kaptein en daar is 'n goeie balans teenwoordig."
Engeland is danksy Dinsdagaand se skoonskip-reeksoorwinning terug boaan die Internasionale Krieketraad (IKR) se ranglys vir T20-spanne.
'n Woordvoerder vir die Engelse span sê die nommers en letters is bedoel om 'n "regstreekse inligtingsbron te wees wat die kaptein kan gebruik of ignoreer soos hy goeddink. Dit is nie bevele of instruksies nie en alle besluitnemings word op die veld gedoen."
Engeland het die kommunikasie vooraf met beamptes bespreek en dit is goedgekeur.
Die Proteas het by die Wêreldbekertoernooi in 1999 oorfone ingespan waarmee die Suid-Afrikaanse afrigter, Bob Woolmer, tydens 'n wedstryd teen Indië regstreeks met die kaptein, Hansie Cronje, en die snelbouler Allan Donald op die veld gekommunikeer het.
Alle tipe elektroniese kommunikasie is sedertdien deur die IKR verban, maar Engeland se sisteem van kodes oortree nie enige reëls nie.